《杨源寺》
宋代·曾季狸

落日郊原独杖藜，偶寻萧寺坐移时。下临稻垄如棋局，细数僧房似蜜脾。

风里长松能远韵，霜馀残菊尚多姿。因吟竹院诗人语，笑我劳生力已疲。

作者简介：抚州临川人，字裘父，号艇斋。曾宰曾孙。师事吕本中、韩驹，又与朱熹、张栻游。举进士不第，终身隐居，人争荐之，皆不起。有《艇斋杂著》、《论语训解》、《艇斋诗话》。